
RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI

în intervalul 08.10.2026, ora 08.00 – 09.10.2026, ora 08.00
I.
SITUAŢIA HIDROMETEOROLOGICĂ

1. Situaţia şi prognoza hidro pe râurile interioare şi Dunăre din 09.10.2026, ora 07.00

RÂURI 
Debitele au fost relativ staționare.

Debitele se situează, în general, sub 30% din mediile multianuale lunare, exceptând râurile din bazinele hidrografice: Vișeu, Bega, Olt, Argeș, Ialomița, Suceava, cursurile Someșului Mic, Mureșului, Târnavei Mari, cursul superior al Buzăului, cursul superior și mijlociu al Bistriței, cursurile mijlocii și inferioare ale Moldovei și Prutului, precum și cursul inferior al Bârladului, unde sunt cuprinse între 30–70% din normalele lunare.

Nivelurile pe râuri la stațiile hidrometrice se situează sub COTELE DE ATENȚIE.

Debitele vor fi relativ staționare.

Nivelurile pe râuri la stațiile hidrometrice se vor situa sub COTELE DE ATENȚIE.
DUNĂRE
Debitul la intrarea în ţară (secţiunea Baziaş) în intervalul 08-09.10.2026 a fost staționar, având valoarea de 1200 m3/s, sub media multianuală a lunii octombrie (3900 m3/s). 

În aval de Porțile de Fier debitele au fost în general în scădere. 

Debitul la intrarea în ţară (secţiunea Baziaş) va fi staționar (1200 m3/s).
În aval de Porțile de Fier debitele vor fi relativ staționare la Gruia, pe sectoarele Turnu Măgurele–Oltenița, Hârșova–Vadu Oii și în scădere pe sectoarele Calafat–Corabia, Călărași-Cernavodă și Brăila–Tulcea.
A.B.A. Dobrogea Litoral informează că în urma scăderii nivelului, respectiv a debitului fluviului Dunărea pe sectorul Chiciu – Cernavodă – Hârșova, precum și tendința de scădere pentru următoarea perioadă, va începe aplicarea prevederilor Planului de restricții și folosire a apelor în perioadele deficitare pentru B.H. Dunăre.
Conform Planului de restricții pe sectorul Chiciu–Cernavodă–Hârșova (sector 6.2.) debitele caracteristice perioadei de vară sunt:

-debitul de atenție/avertizare: Qat = 859.536 mc/s;

-debitul necesar pentru satisfacerea cerințelor cantitative: QN = 716.28 mc/s;

-debitul necesar pentru îndeplinirea condițiilor de calitate: QNPCA = 324 mc/s;

În acest sens, va fi instituită faza de atenționare/avertizare la folosințele care se alimentează cu apă din Dunăre, pe sectorul Chiciu–Cernavodă–Hârșova, respectiv: 

-în scop potabil: S.C. R.A.J.A. S.A. Constanța – Sursa de apă potabilă Cernavodă;
-transport:  C.N. A.C.N. Agigea cu alimentare apă din Dunăre;
-industrie: S.C. Sârme și Cabluri S.A. Hârșova; 
-irigații: Ag. N.I.F. Filiala Îmbunătățiri Funciare Constanța; O.U.A.I. Ostrov-Babușa și O.U.A.I. Ostrov-Regie;
-piscicultură: SC Danubiu Elite Buc. –Am. pisc. Dunăreni.
2. Situaţia meteorologică în intervalul 08.10.2026, ora 10.00 –09.10.2026, ora 06.00 

În ţară vremea a continuat să fie mult mai caldă decât în mod normal la această dată (abateri pozitive față de mediile climatologice în medie de 5...8 grade). Ziua cerul a fost variabil în estul, sud-estul și vestul țării și mai mult senin în rest, apoi temporar cerul a avut înnorări în regiunile vestice, nordice și în centru. Averse slabe s-au semnalat în Crișana, local în Maramureș și izolat în Transilvania și în Banat. Vântul a suflat slab și moderat, cu intensificări pe parcursul zilei local în regiunile vestice și izolat în extremitatea de sud-est și în zona montană înaltă (viteze la rafală în general de 45...60 km/h). Temperaturile maxime s-au încadrat între 19 grade la Sulina și 30 de grade la Jimbolia, Lugoj și Moldova Nouă. La ora 6 valorile termice erau cuprinse între 1 grad la Miercurea Ciuc și Întorsura Buzăului și 21 de grade la Oravița și Reșița. Dimineața, izolat în Moldova, Dobrogea și Muntenia s-a format ceață.
Observație: în intervalul de diagnoză au fost în vigoare 3 mesaje de atenționare cod galben privind fenomene meteorologice periculoase imediate pentru intensificări ale vântului (1 emis de către SRPV Timișoara și 1 de SRPV Cluj) și pentru ceață cu vizibilitate redusă (1 de SRPV Constanța).
La Bucureşti vremea s-a menținut mult mai caldă decât în mod obișnuit la acestă dată. Cerul a fost mai mult senin, iar vântul a suflat slab. Temperatura maximă a fost de 27 de grade la Afumați și Băneasa și de 28 de grade la Filaret. La ora 6 se înregistrau 7 grade la Băneasa, 9 grade la Afumați și 11 grade la Filaret.

3. Prognoza meteorologică în intervalul 09.10.2026, ora 09.00-10.10.2026, ora 9.00
În ţară, în regiunile vestice, nordice, precum și în centru, valorile termice vor marca o scădere, dar se vor menține totuși peste cele specifice datei; îndeosebi ziua, cerul va fi temporar noros, se vor semnala averse slabe (cantități de apă în general de 2...7 l/mp), descărcări electrice și unele intensificări ale vântului (viteze la rafală de 35...45 km/h, iar

pe crestele Carpaților Orientali și ale Munților Apuseni de 60...90 km/h), local în Maramureș, Transilvania, la munte și izolat în Banat, Crișana și Moldova. În restul teritoriului vremea se va încălzi, va fi mult mai caldă decât în mod normal la această dată, cerul va fi variabil și doar izolat vor fi posibile ploi slabe (1...3 l/mp); vântul va sufla slab și moderat. Temperaturile maxime se vor încadra între 17 grade în Maramureș și 30 de grade în sudul și centrul Munteniei, iar cele minime vor fi cuprinse între 4 grade în depresiuni și 17 grade pe litoral. Dimineața și noaptea, pe alocuri, se va forma ceață.

La Bucureşti vremea va fi în continuare frumoasă și mult mai caldă decât în mod normal pentru această dată în orele amiezii. Cerul va fi variabil, iar vântul va sufla slab și moderat. Temperatura maximă va fi de 28...29 de grade, iar cea minimă de 11...13 grade.
II. CALITATEA APELOR
Pe fluviul Dunărea

S.G.A. Galați revine cu informații despre poluarea accidentală cu aproximativ 200 de litri de motorină a fluviului Dunărea în zona Danei 32-33 (Navrom Shipyard SRL), municipiul Galați, județul Galați, eveniment produs în data de 06.10.2026, la ora 19:00. Fenomenul de poluare s-a produs în urma unei avarii (fisură la fundul navei) la ambarcațiunea ISTAR, înregistrată în Republica Serbia și andocată în Dana 32-33, de unde s-a scurs motorină din tancul de combustibil.

Au fost informate toate instituțiile care asigură sprijin în astfel de situații. Reprezentanții SGA Galați s-au deplasat la fața locului pentru luarea măsurilor ce se impun.

S-au prelevat în data de 07.10.2026 două probe de apă din zona Danei 32-33, rezultatele pentru indicatorul substanțe extractibile fiind de 8.8 mg/l în zona afectată și sub limita de detecție în aval de aceasta,

Pentru limitarea și propagarea poluării, s-a intervenit prin amplasarea a două baraje gonflabile (fiecare cu o lungime de 40 de metri), s-au utilizat 3000 kg de material absorbant biodegradabil pentru produse petroliere (tip Spilsorb), 222 de litri de soluție dispersantă biodegradabilă, 40 l de Oil Spill Dispersant și 1400 kg de rumeguș. Pentru colectarea substanțelor poluante de pe luciul de apă s-au folosit aspiratoare speciale de tip Nord Clean. Motorina și materialele absorbante au fost colectate și predate firmei specializate SC Sorting Impex SRL în vederea eliminării acestora. De asemenea, a fost remediată fisura apărută în opera vie a navei.

În urma verificărilor din data de 08.10.2026 s-a constatat că luciul de apă din incinta danei 32-33 a revenit la starea inițială, astfel că poluarea a fost declarată sistată.

Pe râurile interioare și pe Marea Neagră nu au fost semnalate evenimente deosebite.
III. CALITATEA MEDIULUI

1. În domeniul aerului
Agenţia Naţională pentru Mediu și Arii Protejate informează că din rezultatele analizelor efectuate în data de 07.10.2026 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită la staţiile cu indicativele: B-1, B-3, B-4, B-5, B-6, B-13, B-15, B-17, B-20 (municipiul București), B-10 (comuna Chiajna, jud. Ilfov), B-30 (comuna Mogoșoaia, jud. Ilfov), IS-1, IS-2 (municipiul Iași), IS-5 (comuna Tomești), VS-1 (municipiul Vaslui), TL-1 (municipiul Tulcea), TL-3 (orașul Isaccea), DJ-1, DJ-3 (municipiul Craiova), DJ-6 (municipiul Calafat), MH-1 (municipiul Drobeta-Turnu Severin), GJ-1 (municipiul Târgu Jiu), GJ-2 (orașul Rovinari), HD-2 (municipiul Deva), CS-1 (municipiul Reșița), CS-2 (orașul Oțelu Roșu).

2. În domeniul solului şi vegetaţiei 

Garda Forestieră Râmnicu Vâlcea informează despre producerea unui incendiu în data de 06.10.2026, la ora 17:00, în zona localității Nicolae Bălcescu, pe raza Ocolului Silvic Vânju Mare, jud. Mehedinți. Acesta a afectat o suprafață de 5.24 ha de litieră și a fost stins în data de 06.10.2026, la ora 19:00, de către personalul silvic, pompierii militari și cetățeni. 

Garda Forestieră Râmnicu Vâlcea informează despre producerea unui incendiu în data de 05.10.2026, la ora 14:00, în zona localității Izvoru Frumos, pe raza Ocolului Silvic Vânju Mare, jud. Mehedinți. Acesta a afectat o suprafață de 8 ha de litieră și a fost stins în data de 05.10.2026, la ora 19:00, de către personalul silvic, pompierii militari și cetățeni.

A.R.B.D.D. Tulcea informează că în data de 07.10.2026, la ora 18:00, a fost semnalat un incendiu în desfășurare în zona de sud a Lacului Tătaru. Ard vegetație uscată, stuf și papură. Se va reveni cu informații. 

Garda Forestieră Timișoara informează despre producerea unui incendiu în data de 04.10.2026, la ora 12:00, în zona localității Armeniș, pe raza Ocolului Silvic Teregova, jud. Caraș-Severin. Suprafața afectată în data de 08.10.2026 este de 1 ha de litieră, personalul silvic intervine în continuare pentru stingere, se va reveni cu informații.

Garda Forestieră Timișoara informează despre producerea unui incendiu în data de 07.10.2026, la ora 15:31, în zona localității Cornereva, pe raza Ocolului Silvic Mehadia, jud. Caraș-Severin. Suprafața afectată în data de 08.10.2026 este de 5 ha de litieră, personalul silvic și cetățenii intervin în continuare pentru stingere, se va reveni cu informații.

Garda Forestieră Timișoara revine cu informații despre incendiul izbucnit în data de 16.09.2026, la ora 21:00, în zona localității Topleț, pe raza Ocolului Silvic Băile Herculane, jud. Caraș-Severin (cauza-propagarea focului folosit la curățarea vegetației). Suprafața afectată în data de 08.10.2026 este de 864.83 ha de litieră, personalul silvic și pompierii militari intervin în continuare pentru stingere asistați de drone, se va reveni cu informații.

Garda Forestieră Timișoara revine cu informații despre incendiul izbucnit în data de 17.09.2026, la ora 17:01, în zona localității Băile Herculane, pe raza Ocolului Silvic Băile Herculane, jud. Caraș-Severin (cauza-reaprindere). Suprafața afectată în data de 08.10.2026 este de 936,34 ha de litieră și coronament, personalul silvic, pompierii militari și civili, polițiștii, jandarmii și cetățenii intervin în continuare pentru stingere asistați de 7 drone și 26 de elicoptere Black Hawk, care au efectuat 774 de aruncări de apă. Se va reveni cu informații. 

3. 
În domeniul supravegherii radioactivităţii mediului
Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

4. 
În municipiul Bucureşti
În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

